
	1.
	Likumprojekts (grozījumi)
1. pants. "45) fonda kapitāls – kopējās kapitāla iemaksas un ieguldītāju līgumiskās saistības iemaksāt kapitālu, kas ir aprēķināts, pamatojoties uz summām, kuras var ieguldīt pēc visu to komisijas naudas, maksu un izdevumu atskaitīšanas, kurus tieši vai netieši sedz ieguldītāji;
46) aizdevumu izsniegšana – aizdevuma piešķiršana, ko veic fonds kā sākotnējais aizdevējs tieši vai netieši ar tādas trešās personas vai īpašam nolūkam dibinātas sabiedrības starpniecību, kas izsniedz aizdevumu fonda labā vai tā vārdā, vai pārvaldnieka labā vai tā vārdā no fonda līdzekļiem, ja pārvaldnieks vai fonds ir iesaistīts aizdevuma nosacījumu noteikšanā vai iepriekšējā saskaņošanā pirms aizdevuma izsniegšanas;
47) akcionāra aizdevums – aizdevums, ko fonds piešķir komercsabiedrībai, kurā tam tieši vai netieši pieder vismaz 5 % kapitāla vai balsstiesību un kuru nevar pārdot trešajām personām, neatkarīgi no kapitāla instrumentiem, kas ir fonda turējumā tajā pašā komercsabiedrībā;
48) aizdevumus izsniedzošs fonds – fonds, kura ieguldījumu stratēģija paredz galvenokārt aizdevumu izsniegšanu, vai kura izsniegto aizdevumu pamatsummu kopējā vērtība veido vismaz 50 % no tā neto aktīvu vērtības;
49) fonds ar sviras finansējumu  – fonds, kura pārvaldnieks palielina tā riska darījumu apmēru, aizņemoties naudu vai vērtspapīrus vai veicot darījumus ar atvasinātajiem finanšu instrumentiem, vai jebkādā citā veidā."
	Iebildums
Ekonomikas ministrija pievienojas Latvijas Privātā un Riska kapitāla asociācijas izteiktajam iebildumam par Likumprojekta 1.panta 47.punktu attiecībā uz terminu "akcionāru aizdevums" aicinot svītrot nepamatotus ierobežojumus, ka šāds aizdevums “nevar tikt pārdots trešajām personām”, pamatojot, ka paredzētais aizliegums akcionāru aizdevumu pārdot trešajām personām radītu mākslīgu un komerciāli nepamatotu ierobežojumu alternatīvo ieguldījumu fondiem, kuri finansē savus portfeļa uzņēmumus ar akcionāru aizdevumiem. Šāds ierobežojums praktiski nav nepieciešams,  taču tas varētu nepamatoti ierobežot fondu elastību nākotnē. 
Vai arī lūdzam skaidrot Likumprojekta grozījumu anotācijā definīcijas tvēruma pamatojumu un ierobežojuma nepieciešamību.
 
Piedāvātā redakcija
47) akcionāra aizdevums – aizdevums, ko fonds piešķir komercsabiedrībai, kurā tam tieši vai netieši pieder vismaz 5 % kapitāla vai balsstiesību, neatkarīgi no kapitāla instrumentiem, kas ir fonda turējumā tajā pašā komercsabiedrībā
	Marta Dīzenbaha (EM)

	2.
	Likumprojekts (grozījumi)
15. pants. "(3) Pārvaldnieks nodrošina, ka riska pārvaldīšana ir organizatoriski un funkcionāli nodalīta no pārējām pārvaldnieka darbībām, tai skaitā no fonda ieguldījumu pārvaldīšanas. Pārvaldnieks izstrādā un ievieš kontroles procedūras esošo vai iespējamo interešu konflikta situāciju novēršanai, lai nodrošinātu neatkarīgu risku pārvaldīšanu."
	Iebildums
Ekonomikas ministrija pievienojas Latvijas Privātā un Riska kapitāla asociācijas izteiktajam iebildumam par Likumprojekta 25.panta trešo daļu un aicina ņemt vērā, ka nozares praksē riska pārvaldīšanas funkcijas neatkarība primāri tiek nodrošināta, nodalot to no darbībām, kas saistītas ar ieguldījumu darījumu ierosināšanu, izvērtēšanu un ieguldījumu lēmumu pieņemšanu. Vienlaikus šī funkcija var tikt apvienota ar citām kontroles vai atbalsta funkcijām (piemēram, atbilstības vai aktīvu novērtēšanas funkcijām), ja tiek nodrošināta tās neatkarība no investīciju lēmumu pieņemšanas procesa.
Vai skaidrot Likumprojekta grozījumu Anotācijā grozījumu tvēruma pamatojumu.
Piedāvātā redakcija
"(3) Pārvaldnieks nodrošina, ka riska pārvaldīšana ir organizatoriski un funkcionāli nodalīta no fonda ieguldījumu pārvaldīšanas. Pārvaldnieks izstrādā un ievieš kontroles procedūras esošo vai iespējamo interešu konflikta situāciju novēršanai, lai nodrošinātu neatkarīgu risku pārvaldīšanu."

